Dňa 12. apríla 2019 sa v priestoroch hotela Park Inn by Radisson Danube Bratislava konala v rámci projektu VEGA 1/0172/17 s názvom „*Združenia ako prvok demokracie a prejav slobody združovania vo verejnoprávnych vzťahoch a súkromnoprávnych vzťahoch“* medzinárodná vedecká konferencia „*Sloboda združovania – verejnoprávne a súkromnoprávne aspekty“*, ktorú organizovala Katedra teórie práva a ústavného práva Právnickej fakulty Trnavskej univerzity.

Konferenciu s hojnou účasťou domácich ako aj zahraničných hostí otvorila docentka Martina Gajdošová z Právnickej fakulty Trnavskej univerzity v Trnave s príspevkom „*Aktuálne otázky slobody združovania v Slovenskej republike“.* Na predrečníčku nadviazala docentka Kateřina Ronovská z Právnickej fakulty Masarykovej univerzity v Brne, ktorá vniesla účastníkov konferencie do problematiky slobody združovania v Českej republike príspevkom s názvom „*Aktuálne otázky spolkového práva v Českej republike“.* S príspevkom *„Vývoj práva na združovanie v Maďarsku po roku 1989“* následne vystúpil profesor Ivan Halász z Maďarskej akadémie vied. Po krátkej prestávke zaznel príspevok „*Ekologické spolky v recentní judikatuře Ústavního soudu České republiky“*  doktora Ludvíka Davida, sudcu Ústavného súdu Českej republiky. Na kolegu sudcu nadviazal doktor Filip Cileček, sudca Najvyššieho súdu Českej republiky, ktorý predniesol príspevok „*Soudní přezkum rozhodnutí orgánu spolku*“. Účastníkov konferencie zaujal tiež príspevok profesorky Soni Košičiarovej z Právnickej fakulty Trnavskej univerzity v Trnave s názvom „*Procesné princípy v konaní o disciplinárnom previnení člena samosprávnej stavovskej organizácie“.* Docentka Jana Vallová z Ministerstva vnútra Slovenskej republiky upriamila pozornosť účastníkov konferencie na praktickú stránku slobody združovania s príspevkom „*Aplikačné problémy v praxi so zavedením novej právnej úpravy – zákona č. 346/2018 Z. z. o registri mimovládnych organizácií“.* S nasledujúcim príspevkom *„Ochrana osobných údajov vo vzťahu k občianskym združeniam“* vystúpil docent Tibor Seman z Právnickej fakulty Univerzity Pavla Jozefa Šafárika v Košiciach. Príspevkom „*Kolektívna správa autorských práv – súkromnoprávna záležitosť?“* upozornil doktor Anton Škreko z Ministerstva kultúry Slovenskej republiky (aktívnym pôsobiskom je aj Právnická fakulta Trnavskej univerzity v Trnave) na paradoxy združovania v autorskom práve. Docentka Lantajová z Právnickej fakulty Trnavskej univerzity v Trnave predniesla príspevok s názvom „*Právo združovať sa v dohovoroch Medzinárodnej organizácie práce“.* „*Verejnoprávne aspekty autonómie cirkví a náboženských spoločností“*, tak znel názov príspevku doktorky Michaely Moravčíkovej z Právnickej fakulty Trnavskej univerzity v Trnave. Doktor Ladislav Križan z Právnickej fakulty Univerzity Komenského v Bratislave sa so svojim príspevkom „*Autonómia športu vs. šport financujúci štát“* zameral na problematiku financovania športových organizácií. Docent Horváth z Právnickej fakulty Univerzity Komenského v Bratislave vniesol viac svetla do problematiky „*Administratívnoprávna zodpovednosť politických strán podľa volebného kódexu“*. A konferenciu svojím príspevkom „*O združovaní zamestnancov v odborových organizáciách v 21. storočí“* uzavrel magister Marián Meszáros z Právnickej fakulty Trnavskej univerzity v Trnave.

Musíme skonštatovať, že konferencia bola mimoriadne zaujímavá a netrpela núdzou o kvalitné príspevky. Záverom nám len zostáva veriť vo viac konferencií tematicky zameraných na právo slobodne sa združovať.

Mgr. Dominik Fabian

Doktorand na Katedre teórie práva a ústavného práva Právnickej fakulty Trnavskej univerzity

Mgr. Jakub Neumann

Doktorand na Katedre teórie práva a ústavného práva Právnickej fakulty Trnavskej univerzity